Franciscus a Dintavilla, Dei et sancte sedis apostolice gratia, episcopus Autissiodorensis: nobilibus et scientificis dominis ac magistris.... de Montmiral et...., Duval, regiis in supremo Parisiensi senatu consiliariis, clericis, salutem et sinceram in Domino charitatem. Quum in certa causa mota et pendente coram nobis et officiali nostro Autissiod., inter nobiles Adrianum de la Rivière, dominum in temporalibus de Campodimisso, nostre Autissiodorensis diecesis, ac nonnullos alios ejus litis consortes actores ex una: et fratrem Jacobum de la Rivière, religiosum expresse professum monasterii Pontiniacensis, ordinis Cisterciensis in dicta nostra diecesi Autissiodor. reum, ex altera parte, ad supremam parlamenti Parisiensis curiam, provocatum et appellatum fuisset atque per ejusdem curie arrestum latum die nona mensis januarii novissime lapsi, dictum et ordinatum fuerit quod processus super demonachatione dicti fratris Jacobi de la Rivière, per duos prefate parlamenti curie consiliarios clericos in urbe Parisiensi fieret, quodque propterea duobus consiliariis vicariatum nostrum seu nostras vicariatus litteras in forma debita traderemus: vos quorum nobis nota, perspectaque est probitas, scientia, circumspectio, solertia et in rebus agendis sufficiens experientia, vicarios nostros facimus et constituimus per presentes, dantes, vobis et concedentes potestatem, facultatem, plenamque ac liberam autoritatem hujusmodi causam cum suis annexis, circumstantiis et dependentiis audiendi, cognoscendi, examinandi, discutiendi, decidendi, et usque ad sententiam diffinitivam inclusive terminandi, omnes et singulos quos opportuerit coram vobis citandi aut citari faciendi, ordinandi, jubendi, inhibendi, testes utrimque productos et producendos recipiendi et examinandi, memoratas partes super articulis et informationibus forsan adversus eas factis interrogandi, testes hinc inde productos recolendi, et si opus erit confrontandi, ipsos et eorum quemlibet dum et quoties expedierit, de veritatis testimonio perhibendo cogendi, ad cautelam simpliciter vel alias quomodolibet absolvendi. Attenta si que sunt et in cause prejudicium innovata reformandi, ac in pristinum statum reponendi, censuras ecclesiasticas, aliasque penas et interminationes canonicas infligendi. Unum vel duos alios dicte curie parlamenti consiliarios partem aut limitatem potestatem habentes substituendi, et eos, si opus erit, revocandi, presenti nihilominus mandato in suo robore subsistente, omniaque alia et singula in premissis et circumstantiis necessaria opportuna et requisita et que nos ipsi possemus juris ordine servato, gerendi et exercendi, vices nostras hac in parte vobis plenarie commitendo. In quorum omnium fidem presentes litteras nostri secretarii signo subscribendas, nostroque duximus sigillo communiendas. Datum Parisiis, die vigesima quinta mensis januarii, anno Domini millesimo quingentesimo quinquagesimo tertio; presentibus nobilibus magistris Guillelmo de Maulenaut, regis consiliario in castelleto Parisiensi, et Scipione de Poupincourt, nostre Autissiodorensis ecclesie canonico, testibus vocatis et rogatis. Signatum: Duchié.